
Апстракт

Буџетирање представља ефикасан управљачки инструмент којим се пројектују будуће пословне перформансе предузећа односно изражавају очекивања предузећа у формално-квантитативним терминима. Рад илуструје улогу и значај буџетирања као инструмента управљања односно како предузећа могу да унапреде своје пословање применом буџетирања. Истовремено са применом буџетирања у предузећима, у пракси је примећена и појава специфичног понашања код менаџера и запослених које је проузроковано процесом буџетирања и буџетима. Рад истражује како буџетирање утиче на понашање и међуљудске односе у предузећу односно истражују се његови бихејвиористички аспекти. Рад настоји да идентификује природу и ефекте бихејвиористичких аспеката буџетирањa предузећа како би се дисфункционално понашање елиминисало или бар свело на прихватљив ниво.
Kључне речи: буџетирање, бихејвиористички аспекти, мотивација, партиципација, евалуација перформанси.
BEHAVIOURAL АSPECTS OF ENTERPRISE BUDGETING 

Abstract

Budgeting is an efficient management tool by which future financial performances of an enterprise are projected ie. enterprises’ expectations are expressed in the formal - quantitative terms. A paper illustrates the role and importance of budgeting as a management instrument and how companies can improve their business using budgeting. Simultaneously with the using of budgeting in the company, the occurrence of a specific behavior of managers and employees is observed in practice, which is caused by the budgeting process and budgets. The paper examines how budgeting affects the behavior and interpersonal relationships within the company ie. it explores the behavioural aspects of budgeting. The paper attempts to identify the nature and effects of behavioral aspects of enterprise budgeting in order to eliminate dysfunctional behavior or at least to reduce it to an acceptable level. 
Keywords:   budgeting, behavioural aspects, motivation, participation, performance evaluation.

УВОД

Буџетирање представља инструмент управљања који преводи изабране стратегије и дугорочне циљеве у квантитативне пројекције и, на тај начин, повезује стратегију и оперативне активности. Ради се о важном делу система управљања перформансама који може значајно допринети успеху предузећа кроз бројне користи које пружа менаџменту предузећа као што су планирање, алокација ресурса, координација, комуницирање, мотивација, контрола, мерење перформанси и сл.
Пракса је показала да се често највећи проблеми везани за буџетирање не односе на прорачун пројектованих ставки буџета, већ на понашање људи. Стога је од суштинског значаја да се бихејвиористичким аспектима буџетирања посвети адекватна пажња. У раду ће бити речи о неким од потенцијалних бихејвиористичких проблема у буџетирању и на који начин се они могу избећи или минимизирати. Биће објашњени који је ефекат партиципације у процесу буџетирања, мотивациони аспекти буџетирања и разлика између три различита стила коришћења буџетских информација у евалуацији перформанси. 
Какав став ће имати запослени и менаџери према буџету зависи и од степена њиховог учешћа у процесу буџетирања. Ниво партиципације при постављању буџета утиче на разумевање постављених циљева, комуникацију, координацију, на мотивацију и одговорност при извршавању буџета што се, последично, одражава и на ниво перформанси предузећа.
У раду ће се размотрити какав ефекат на перформансе може имати тежина буџетираних циљева. Показаће се да у постављању циљева треба бити што реалнији јер прениско или превисоко постављени циљеви производе негативан ефекат на перформансе. Сем тога, треба водити рачуна да менаџери и запослени виде буџетиране циљеве као изазов и да их прихвате као своје личне циљеве и тежње. 
Бихејвиористички проблем у буџетирању се јавља и при евалуацији перформанси пошто се тиме утврђује да ли су постављени циљеви и остварени. Проблем је везан за начине коришћења и интерпретирања буџетских информација односно да ли се при евалуацији перформанси акценат ставља на краткорочну или дугорочну профитабилности и унапређење пословања. 

1. БУЏЕТИРАЊЕ ПРЕДУЗЕЋА И ПОНАШАЊЕ МЕНАЏЕРА И ЗАПОСЛЕНИХ

Буџетирање представља ефикасан управљачки инструмент који је важан за сва предузећа, без обзира на њихову величину или врсту делатности. Како се буџетирањем врши превођење одабраних стратегија и дугорочних циљева у квантитативне пројекције, тиме овај инструмент омогућава повезивање стратегије и оперативних активности. Ради се о процесу помоћу кога се општи планови преводе у конкретне акције које су оријентисане на остварење постављених циљева. Другим речима, буџетирање омогућава операционализацију циљева предузећа.
Овим управљачким инструментом врши се пројекција финансијских резултата појединачних акција и будућих финансијских перформанси предузећа што омогућава оцену и тестирање финансијске одрживости и ефеката изабраних стратегија. Ради се о континуираном и динамичном процесу процењивања будућих пословних и новчаних токова ради остварења жељене рентабилности, очувања задовољавајућег степена ликвидности и одржања здраве финансијске структуре (Новићевић, 2003, стр.18). Један од основних задатака буџетирања је одређивање финансијских средстава која су потребна за реализацију стратегијског плана односно колико ће предузеће коштати реализација стратегијског плана и на који ће начин она финансирати те трошкове. Кроз процес буџетирања прецизно се дефинише како ће ограничени и драгоцени ресурси предузећа бити коришћени. Планирање путем буџета у великој мери искључује могућност да трошкови измакну контроли (Бешлић, Бешлић., 2009, стр. 95). Стога, буџети служе као водич у имплементацији изабране стратегије, али и као системи за контролу управљања током буџетског периода. Дакле, један од кључних доприноса процеса буџетирања огледа се у чињеници да они омогућавају праћење и контролу имплементације стратегије и смањење неизвесности и ризика кроз благовремена упозорења на проблеме у реализацији стратегије. Захваљујући буџетирању, могу се идентификовати ограничења и предвидети проблеми пре него што они настану, што доприноси њиховом успешном решавању или избегавању. 
Буџетирање се може схватити и као процес доношења буџета који потом служи као план деловања који је унапред припремљен и одобрен пре почетка временског периода на који се односи. У предузећима, буџет је документ који представља квантитативни израз циљева које је поставио менаџмент. Нека предузећа уместо израза буџет користе друге називе као што су таргет (циљ) извештај, профитни план, финансијска мапа, оперативни водич и сл. Без обзира на разлике у називу суштина је иста. Предузећа пажљиво планирају своје пословање како би оствариле жељене циљеве, а резултат процеса планирања је квантификација будућих акција и очекивања. 
Буџетирање не може да сигура пословни успех, али свакако може помоћи да се избегне неуспех. Без буџета, као резултата процеса буџетирања, многа предузећа се излажу опасности од неуспеха, па чак и оне које имају буџет, али процес буџетирања није одрађен како треба, могу се суочити са истим ефектом. Као и сваки управљачки инструмент и буџетирање није савршено. Процес буџетирања захтева доста времена и новца, али поставља се питање који би били додатни ризици и трошкови за предузеће уколико не би имало буџет. Такво предузеће би се суочило са опасношћу да функционише односно ''плови'' као брод без компаса. Улога буџетирања у предузећу може да се сагледа кроз: планирање и алокацију ресурса, координацију, комуникацију, мотивацију и контролу.
Један од главних доприноса процеса буџетирања огледа се у његовој способности да натера менаџере да размишљају унапред. Планирање је неопходно за обављање било ког посла на систематичан начин. Ради се о континуираном процесу у циљу адекватне и рационалне алокације ресурса како би се реализовали постављени стратешки циљеви и задаци предузећа. У пракси је уобичајено да се руководиоци различитих пословних једница у оквиру предузећа стално боре за ограничене ресурсе. Ово природно ствара напетост унутар предузећа, јер је збир појединачних захтева за ресурсима готово увек већи од расположивих средстава. Буџетом се утврђује количина ресурса коју ће менаџер сваке пословне јединице бити овлашћен да потроши. Менаџери који управљају пословним јединицама морају бити свесни да су њихове потребе подређене вишим циљевима предузећа. Када се планира алокација ресурса, добар менаџер ће подржати општи план предузећа и улагати напор за његово остварење. Без буџета, организација би могла бити нарушена сталним препиркама и борбама око расподеле ресурса.
Како се свако предузеће састоји из већег или мањег броја организационих јединица, веома је битно да активности и пословање свих организационих јединица буду организоване на такав начин да не долази до застоја или неравнотеже у предузећу. Неопходни хармонични односи између различитих организационих јединица обезбеђују се координацијом. Овде се може препознати велики значај буџетирања јер оно подстиче координацију, кооперацију и комуникацију међу различитим пословним јединицама и појединцима у предузећу. Буџетирање има интеграциону снагу која помаже топ менаџменту да координира пословне активности предузећа као целине. Како се кроз процес буџетирања буџети свих организационих јединица обједињавају у један тзв. мастер буџет, то виши менаџмент користи буџете да упозна ниже хијерархијске нивое са циљевима предузећа и да координира активности различитих делова предузећа, као и рад свих запослених. У том смислу, буџетирање промовише дијалог и јасно разумевање улоге сваког појединца у остварењу буџета. 
Буџетирање има и неоспорну улогу у мотивисању запослених. Како се буџетима постављају конкретни, мерљиви циљеви, они истовремено представљају и основу за успостављање одређених система награђивања. У многим предузећима буџетирање се користи да би се детерминисале бенефиције којима се, између осталог, и подиже мотивисаност запослених. На основу остварених резултата у односу на планиране циљеве запослени добијају награде, бонусе, унапређења и остале бенефиције. Када запослени знају да им следи награда ако остваре буџетиране циљеве, мотивација се најчешће побољшава чиме се повећавају и шансе да се циљеви остваре. Стога, можемо слободно рећи да буџети поседују јак мотивациони потенцијал пошто се користе као евалуатори перформанси и ''репери'' за награђивање запослених.
Планирање само по себи не гарантује пословни успех, већ мора бити стално праћено и евалуацијом остваривања планираних циљева. Само сукцесивна и истовремена примена и једне и друге активности, тј. и планирања и контроле води успешном управљању. Једном када је завршен, буџет постаје и значајан инструмент контроле пошто омогућава поређење остварених са планираним перформансама. Циљ је да се утврди и анализира зашто је дошло до одступања, да се идентификују неефикасности и предузму потребне корективне акције како би се зауставиле будуће нежељене варијације. Сем тога, може се догодити и да се у потпуности промене будући планови и да се буџет ревидира. Другим речима, у случају одступања врши се или кориговање узрока који су довели до одступања или кориговање буџетских прорачуна. Kонтролa заснованa на буџетима не представља само обичну компарацију остварених и планираних величина, већ је усмерена на будућност и њену суштину чини остварење постављених циљева. 
У одговарајућем интервалу, одељење, пословна јединица или функционална целина у предузећу треба да добију извештај где се налазе (изнад или испод) у односу на предвиђени буџет. Ажурност и тачност повратних информација и извештаја о оствареним резултатима је од суштинског значаја за читав процес контроле. Kao кључан инструмент у погледу утврђивања одговорности, контролa заснованa на буџетима омогућава везивање утврђених одступања за одговорност надлежних менаџера и запослених односно омогућава да се тачно утврди место где проблем настаје и да се кривица преузме од стране оних који су за то одговорни. Надлежни менаџер мора да истражи и образложи разлоге настанка одступања и да реагује на време како би се спречиле будуће неповољне варијације.

2. УТИЦАЈ БУЏЕТИРАЊА ПРЕДУЗЕЋА НА ПОНАШАЊЕ ЗАПОСЛЕНИХ

Буџетирање тежи повећању дугорочне перформансе предузећа по највећој могућој стопи кроз оптимално коришћење људских ресурса и добробити људи у систему (Jain, 1989, стр. 39). Колико ће неки буџет бити успешан умногоме зависи од става који запослени и менаџери имају према њему и у којој мери га прихватају. Иако су се технички аспекти буџетирања одувек истицали као најважнији, од суштинског значаја је признавање и бихејвиористичког аспекта. Технички аспект буџетирања односи се на математички прорачун пројектованих ставки буџета. Бихејвиористички аспект се, међутим, фокусира на способност остваривања техничког аспекта уз ‘’употребу’’ људи. Проучавајући природу процеса буџетирања многи аутори су се сложили да су бихејвиористички аспекти интегрални део процеса буџетирања и да не би требало да буду одвојени од техничке компоненте (Raghunandan, Ramgulam, & Raghunandan-Mohammed, 2012, стр.111).
Многи менаџери и запослени имају негативан став према буџету. Они посматрају буџет као нешто што се мора остварити и што ће указати на њихове евентуалне слабе перформансе па буџет схватају као извор тензије и стреса. Стога, не чуди што су често највећи проблеми везани за буџетирање управо бихејвиористички. Гдегод постоји простор за дисфункционално понашање, јављају се притисци, неповерење и непријатељство,  што штети дугорочном развоју предузећа. Међутим, уколико се на правилан начин схвати функционисање буџетирања, може се елиминисати негативан однос према њему јер буџети нису инструменти за узнемиравање и кињење запослених. Стога, сваки буџетски систем мора бити тако ‘’скројен’’ да може да мотивише запослене да дају свој максимални допринос у остваривању циљева предузећа.
С обзиром на круцијалну улогу бихејвиористичких аспеката буџетирања, веома је битно да се они на исправан начин схвате и да се њима адекватно управља. Многа спроведена истраживања на ову тему показала су да би процес буџетирања био успешан и да би се постигли најбољи резултати, морају се узети у обзир следећи аспекти људског понашања у вези са буџетирањем:
· стил менаџмента и процес буџетирања,
· ниво буџетираних вредности и понашање запослених и
· евалуација перформанси запослених.

2.1. Стил менаџмента и процес буџетирања

Управљачке рачуновође кроз процес буџетирања могу да утичу на став који запослени и менаџери имају према буџету. Можемо разликовати три главна приступа која се користе при постављању буџета. Који приступ ће бити изабран зависи од управљачког стила, организационе културе, природе самог пословања, става менаџера према запосленима и сл. Ради се о следећим приступима: 
• Наметнут буџет – везује се за аутократски стил управљања. У оквиру овог приступа топ менаџмент сам утврђује односно ‘’намеће’’ буџетске циљеве и стандарде без икакве консултације са запосленима односно подређенима. Топ менаџмент самостално поставља буџет, док су нижи нивои менаџмента одговорни само за извршење. Овај ауторитативни приступ, који се заснива на хијерархијској организационој структури, полази од претпоставке да се не може очекивати да ће запослени сами по себи мотивисано и одговорно извршавати задатке, већ је потребна строга и константна контрола и супервизија. Карактеристичан је за мања предузећа и за она предузећа која послују у стабилном окружењу. 
• Партиципативни буџет – произилази из демократског стила управљања. Овај децентрализовани приступ буџетирању полази од става да непосредни извршиоци и нижи нивои менаџмента имају важну улогу у процесу буџетирања. Стога, они активно учествују у постављању парцијалних, а преко њих и мастер буџета. 
• Споразумни буџет - комбинује претходна два стила буџетирања и подразумева заједничку одговорност свих хијерархијских нивоа у припреми буџета.
Иако ниједан од приступа није савршен, eвидентно je да ће запослени и менаџери пре подржати партиципативни или споразумни буџет, него наметнути.
Партиципативни приступ примењују велика и сложена предузећа, која по правилу имају дивизионалну организациону структуру, висок степен децентрализације овлашћења и одговорности, наглашену тржишну диверсификацију пословних активности, и честу географску дисперзију активности (Малинић, 2011, стр. 74). Студије су показале да се висок ниво перформанси постиже када је ниво партиципације сразмеран степену тежине посла. Другим речима, партиципација се показала ефективном и давала најбоље резултате када су и тежина посла и партиципација били на пропорционалном нивоу. Стога, конгруенција између нивоа партиципације и тежине посла представља предуслов ефективне партиципације са аспекта перформанси (Drury, 1992, стр. 602). Утврђено је и да се мање времена троши на ''конкуренцију'' између планера и извршилаца када менаџмент имплементира њихове сопствене планове. Чак и када менаџери нижег нивоа немају ''одрешене руке'' у постављању сопствених планова, препоручује се да би требало да буду укључени у процес буџетирања и њихово мишљење би требало тражити и пажљиво размотрити. 
	Предности које произилазе из партиципативног буџетирања су бројне. Најпре, смањује информациону асиметрију. Док се неке информације оцењују као поверљиве и доступне само топ менаџменту, ипак се сматра да менаџерима средњег и нижег нивоа треба дати неке финансијске и статистичке информације о областима за које су одговорни. Са друге стране, непосредни извршиоци и њихови директни надређени су обично боље информисани о операцијама које обављају него менаџмент на вишим нивоима. Њиховом партиципацијом при постављању буџета повећавају се шансе да се у буџет уграде све важне информације које потичу из различитих извора у предузећу. Сем тога, резултати партиципирања у процесу буџетирања су и ефективна размена информација између разних нивоа организационе структуре, као и бројне користи од знања и искуства непосредниx извршиоцa (Стевановић, 2013, стр. 380). Партиципативно буџетирање унапређује комуникацију, побољшава координацију активности и разумевање постављених циљева и задатака. Такође, повећава мотивацију и посвећеност. Када извршиоци и нижи менаџери учествују у постављању буџета, они буџет посматрају као ''свој'', а буџетиране циљеве као своје личне циљеве чијем остварењу теже. Појединац има осећај да извршава свој буџет што води и већој продуктивности и већем задовољству на послу. Сем тога, овај приступ води и лакшем прихватању буџета и одговорнијем понашању при његовом извршавању. Укратко, партиципативно буџетирање повећава поузданост и ефикасност система буџетирања и води до вишег нивоа перформанси предузећа. 
Међутим, као последица партиципативног буџетирања могу се јавити и извесна дисфункционална понашања. Када нижи нивои менаџмента учествују у постављању циљева, а систем награђивања се заснива на остваривању буџетираних циљева и уз то постоји информациона асиметрија може доћи до појаве тзв. буџетских попуста или буџетских резерви (budgetary slack). Реч је о прецењивању трошкова и/или потцењивању прихода. На пример, нека је реална процена трошкова администрације 180.000 дин, док је буџетирани износ 200.000 дин или буџетирани приходи од продаје су 1.000.000 дин. мада је реално очекивати да ће бити 1.200.000 дин. На тај начин, буџетиране циљеве је лакше остварити, а менаџери по том основу добијају бонусе, награде и друге личне бенефите, а на штету интереса предузећа. 

2.2. Ниво буџетираних вредности и понашање запослених

Буџети репрезентују јасно одређене и квантифициране циљеве и као такви могу се лако користити за евалуацију запослених и мотивационе сврхе (Banović, 2005, стр. 22). Бројне студије показују да постојање тачно утврђених и квантитативних циљева води остваривању бољих резултата него када циљеви нису уопште постављени. Како се постављањем циљева може повећати мотивација, поставља се питање који ниво тежине циљева би требало поставити. Циљеви постављени изнад просека сматрају се тешким односно високим, а они постављени испод просека су лаки односно ниски. Када се постави што тежи и захтевнији циљ, то генерално доводи до бољих резултата него постављање умерених или лаких циљева. Мада, треба водити рачуна да екстремно тешки циљеви могу произвести ефекат на перформансе који је гори него да су мање захтевнији циљеви постављени. 
Графикон 1. Ефекат тежине буџета на перформансе [image: C:\Users\Marija\Desktop\grafik.jpg]
Извор: Drury, 2006, стр. 469
Графикон 1. приказује однос између тежине буџета, нивоа аспирације и перформанси. Ниво аспирације представља ниво перформанси који се очекује да се постигне. Како расте ниво тежине буџета, повећавају се и нивои аспирације и перформанси. Међутим, у одређеној тачки немогуће је прихватити буџет, а нивои аспирације и перформанси значајно опадају (Otley, 1987, стр. 45). Графикон такође показује да буџетски ниво који производи најбоље перформансе често не може бити прихваћен (зато што је неостварив), док буџет за који се очекује да ће бити прихваћен (''очекивани буџет'') продукује мањи ниво перформанси (Drury, 2006, стp. 469). Да би се постигле оптималне перформансе, менаџмент би требало да посматра мала буџетска неслагања као путоказ где постоји могућност за побољшања, а не да их користи као средство за кажњавање. 
Као што је илустровано на графикону 1, уколико су буџетом постављени циљеви веома ниски, остварене перформансе могу пасти испод нивоа где би уобичајено могле бити. Када је буџет веома лак и стварна перформанса је на ниском нивоу. Када су циљеви постављени веома високо односно буџет је претежак, остварена перформанса је такође ниска. Ако запослени знају да, ма колико се трудили, неће остварити циљ, они често одустају од остварења циљева. Запослени размишљају на следећи начин: зашто уопште и покушавати када смо осуђени на неуспех. Све то резултира у повећању незадовољства и стресу запослених. Пошто прениско или превисоко постављени циљеви производе негативан ефекат на перформансе, од кључног значаја је да се циљеви утврде што реалније. Стога, у постављању циљева треба укључити не само менаџере, већ и друге запослене односно све чланове тима. Непосредни извршилац боље од менаџмента познаје радне операције за које је задужен. Дакле, треба искористити допринос сваког члана тима у планирању појединих ставки буџета. На тај начин се, с једне стране, постиже реалније планирање, а са друге стране, повећава мотивација у остварењу заједнички постављених циљева.
Прецизно одређивање оптималне тежине циљева је оптерећено и утицајем разних персоналних, културних, организационих и комуникационих фактора. Стога, поента је да се поставе буџети који су оцењени као могући и који ће мотивисати запослене да вредније раде и да се више труде како би их остварили. Такође, од круцијалног значаја је да се систем бонуса и награђивања установи тако да запослени и менаџери буду стимулисани не само да остваре буџет, него и да га превазиђу. 
Да ли ће постављени циљ навести запослене да боље и вредније раде зависи од тога колико тешким доживљавају конкретни циљ. Додатни бихејвиористички проблем лежи у чињеници да запослени имају различите перцепције циљева. Два запослена могу различито гледати на исти буџет, као и да имају потпуно различит став о његовој тежини. Међутим, приликом буџетирања не води се рачуна да буџети буду прилагођени индивидуалној психологији, већ да подржавају реализацију жељене стратегије предузећа. 
Буџети представљају циљеве, а тежња ка циљу може бити јак мотиватор. Буџети ће највише допринети мотивацији ако представљају изазов за оне који треба да их остваре. Међутим, они неће имати никакав мотивациони ефекат ако их менаџери не прихвате као своје личне циљеве. Можемо закључити да ће највиши нивои перформанси вероватно проистећи из високо постављених циљева које менаџери, али и сами запослени, прихвате као своје личне циљеве и тежње.
 
2.3. Евалуација перформанси запослених

Пошто се буџетом поставе жељене перформансе, након одређеног периода извршиће се евалуација перформанси односно упоређивање буџетираних и остварених перформанси. Фаза евалуације перформанси је, са бихејвиористичког аспекта, често и најспорнија јер се њоме, између осталог, утврђује да ли су запослени остварили буџетиране циљеве или не. Сем тога, искуства показују да се у великом броју предузећа евалуација перформанси често не заснива на неком објективном критеријуму, већ се ради о субјективној процени супервизора (Михаиловић, Цвијановић, Симоновић, 2015, стр. 94). Неки од бихејвиористичких проблема у буџетирању резултат су самог начина коришћења и интерпретирања буџетских и рачуноводствених информација. Истраживања су показала да се могу разликовати три начина односно стила коришћења буџетских и рачуноводствених информација при евалуацији перформанси који ће детаљније бити објашњени (Hopwood, 1972, стр. 156-182). 
Стил ограниченог буџета (Budget constrained style) – који се фокусира на остварење буџета на кратак рок па се буџетски подаци користе врло ригидно и строго. Перформансе запослених се оцењују првенствено на основу њихове способности да континуирано остварују своје буџете на кратак рок. Овај критеријум се сматра важнијим од других жељених резултата па се дешава да се доносе краткорочне одлуке које су на штету дугорочне профитабилности. Како не би били кажњени за слабе резултате, менаџери су приморани да строго воде рачуна да не прекораче буџет без обзира што би прекорачење буџета могло да донесе користи предузећу на дуги рок. Тако, на пример, менаџер може добити критику и/или казну за прекорачење буџета намењеном одржавању машина јер се машина изненада покварила, а поправка у што краћем року је коштала више од буџетираног износа за одржавање опреме за дати период. Притом је небитна чињеница да је рад машине неопходан како би се извршила важна испорука купцу и да се ради о купцу кога предузеће не сме да изгуби. Иако овај стил захтева да се буџети морају стриктно поштовати, треба, ипак, водити рачуна да тренутно остварење буџета не буде контрапродуктивно по целокупно пословање предузећа. Сем тога, стил ограниченог буџета наилази на критике због могуће појаве неких од следећих негативних ефеката: слаб морал запослених, лош однос између менаџера и радника, повећан притисак и стрес на послу, манипулација рачуноводственим подацима и нетачно и/или непрецизно извештавање да би се добила слика да је буџет остварен.
Стил свесности постојања профита (The profit conscious style) – у оквиру кога се буџетски подаци користе и интерпретирају на флексибилан начин. Буџети се не игноришу, него се на њих гледа више као на смернице него на строге циљеве. Овај стил буџетирања акценат ставља пре на дугорочну него на краткорочну профитабилност односно фокусира се на активности које доприносе дугорочној профитабилности и целокупном унапређењу пословања. Другим речима, награђује способност запослених да смање трошкове и повећају профит на дуги рок. У том смислу менаџмент је спреман да прекорачи буџетски лимит на кратак рок, ако ће то резултирати у повећању профита на дуги рок. Овај стил буџетирања надомешћује недостатке стила ограниченог буџета, побољшава међуљудске односе, доприноси смањењу манипулације подацима и рада под притиском и сл.
Стил без обрачуна (Non-accounting style) – у оквиру кога рачуноводствени подаци немају важну улогу у евалуацији перформанси. Стога је буџет релативно небитан јер награде и казне за менаџере и запослене нису директно везане за остварења. Менаџери углавном оцењују перформансе на основу нерачуноводствених индикатора као што су квалитет, задовољство потрошача и сл. На пример, евалуација сектора истраживања и развоја може се вршити на основу квалитета истраживања које обавља и броја нових иновација, а не на основу профита који тај сектор остварује. Међутим, веома је битно и сигурно ће се пратити допринос сектора профитабилности предузећа на дуги рок. У пракси је тешко наћи предузеће које у потпуности примењује овај стил буџетирања за своје дневне активности, али се дешава да постоје неки елементи организације где је финансијски аспект релативно небитан. Такав је случај код предузећа које се баве транспортом путника (на пример, авио компаније) при буџетирању улагања за постизање здравствених и безбедносних стандарда. Без обзира на финансијска и буџетска ограничења, ови стандарди се морају испунити јер би, у супротном, последице могле бити катастрофалне. Можемо закључити да је ’’нерачуноводствени’’ стил сличан стилу свесности постојања профита, али да мање брине о рачуноводственим информацијама. Сем тога, захтева значајан и ригорозан мониторинг перформанси. 

ЗАКЉУЧАК

Буџетирање представља инструмент управљања којим се стратегије и циљеви предузећа преводе у квантитативне пројекције. Као такви, буџети постају полазиште и пружају помоћ менаџерима у управљању предузећем. Буџети омогућавају праћење и контролу имплементације стратегије и доприносе смањењу неизвесности и ризика јер могу благовремено да укажу на проблеме у реализацији стратегије. Као средство за квантитативну формулацију планова, буџет je врло користан алат за мотивацију, координацију и имплементацију плана, а обезбеђује и суштинску везу између планирања и контроле. Буџетом се постављају циљеви односно стандарди који се у процесу контроле упоређују са оствареним резултатима. Можемо закључити да је буџет један од кључних менаџмент инструмената и да израдом буџета рачуноводство даје значајан допринос управљању предузећем.
	Да би буџет испунио своју мисију, људски фактор има пресудну улогу. Пракса је показала да, истовремено са применом буџетирања у предузећима, код менаџера и запослених долази до појаве специфичног понашања које је  повезано са буџетирањем. У том смислу, да би процес буџетирања био успешан посебна пажња мора се посветити неким од потенцијалних бихејвиористичких проблема у буџетирању, а који се односе на: стил менаџмента односно степен партиципације у процесу буџетирања, утврђивање нивоа буџетираних вредности, евалуацију перформанси запослених и сл.
Стога, веома је битно да се бихејвиористички аспекти буџетирања на исправан начин схвате и да се њима адекватно управља. Менаџмент и управљачке рачуновође имају задатак да их пажљиво анализирају и да покушају да бихејвиористичке проблеме избегну или минимизују. Како би то остварили неопходна је ближа сарадња са научницима и професионалцима који се баве људским понашањем, а у циљу што бољег разумевања улоге променљиве људске природе и понашања на успешност процеса буџетирања. Сем тога, потребно је да менаџмент и управљачке рачуновође имају и одличне комуникационе вештине и изражену осећајност за бихејвиористичке проблеме. У сваком случају, бихејвиористички проблеми у буџетирању никако се не смеју само игнорисати.

Summary

Until the mid-20th century budgeting is mainly viewed through its technical aspect. However, practice has shown that, even in companies that have very good mathematical calculation of the projected budget items, dysfunctional behaviors associated with budgeting occur. This phenomenon has motivated many theorists and practitioners to try to explain how budgets affect people, on the one hand, and how humans affect budgets, on the other hand, and to determine how this relationship leads to dysfunctional behavior in the company.
Through the budgeting process, management accountants can affect the attitude that employees and managers have towards the budget. Starting from the level of participation in the budgeting process, the paper describes three main approaches that are used in setting the budget. From the autocratic style of management follows the so-called imposed budget because top management alone sets the budget without any consultation with subordinates. The participative budget is linked to the democratic management style in which the direct executors and lower levels of management actively participate in setting the budget. Negotiated budget derives from the combination of two previous budgeting style and implies shared responsibility of all hierarchical levels for budget preparation. The level of participation in budget setting affects the level of information asymmetry, the understanding of set goals, communication, coordination, motivation and accountability in the execution of the budget which is, consequently, reflected in the company performance level. 
The paper also explains what effect the level of budgeted amounts can have on the performance and behavior of employees. As the specific, measurable targets are set by budgets, they simultaneously possess strong motivational potential as being the basis for establishing the system of bonuses and rewards. The paper has shown that in setting goals should be as realistic as possible because too low or too high set goals produce the negative effect on performance. Also, budgets and reward systems based on them should be such to motivate employees to work harder in order, not only to achieve the budgeted values, but to overcome them. Budgets contribute most to motivation if they represent the challenge for those who need to exercise them and if they accept them as their own personal goals and aspirations.
With a behavioural point of view, performance evaluation ie. comparison of budgeted and actual performance, is very controversial, because it, among other things, determines whether employees achieve budgeted goals or not. The problem is reflected in the style and manner of using and interpreting budgetary and accounting information in the performance evaluation and, in this sense, in the paper we distinguish budget constrained style, profit conscious style and non-accounting style. 
In order to properly understand and appropriately manage the behavioural aspects of budgeting, it is necessary to cooperate closer with scientists and professionals dealing with human behavior. Management and management accountants have the task to carefully analyze the behavioural aspects of budgeting, to actively work on avoiding or minimizing dysfunctional behavior and to try to find appropriate solutions for behavioural problems in budgeting. In any case, behavioural problems in budgeting must not be just ignored.

